बातचीत का यह लहजा बच्चन और दिनकर में भी देखा जा सकता है; साथ ही बच्चन-दिनकर के ‘रेटरिक’ से भवानी भी ग्रस्त हैं. लेकिन भवानी का अकर्षण उनकी निहायत बेतकल्लुफी में है, जो उनकी कविताओं को प्यारी व्यक्ति व्यंजकता से भर देती है. इसीलिए कहीं-कहीं उनकी कविताओं में व्यक्ति व्यंजक निबन्धों का-सा रस मिलता है. जगह-जगह वे ‘भवानी’ का उल्लेख करते हैं, जो खटकता कहीं भी नहीं. ‘घर की याद’, ‘नया साल’, ‘दहन-पर्व’, ‘तेरा जन्म दिन’ आदि कविताएँ इसी व्यक्ति व्यंजकता के स्पर्श से सप्राण हो उठी हैं और इस संग्रह की सबसे बड़ी उपलब्धि भी यही हैं.